Щхьэм жьыр щызепщэмэ…
ЦIыху икIэр, и икIагъэр щIихъумэн щхьэкIэ, пэждэубзэ, хабзэщIэкъу мэхъу.
ЩIалэ щIыкIэ къыдогъэш, жаIэурэ — куэд зэфIащIыкI.
Щхьэм жьыр щызепщэмэ, жыпыр гъуанэщ.
ЦIыхур и фэм ибгъэкIмэ — хуэсакъ, ар а зэрыпцIыхуу щытам щыщыIэжкъым.
Джэдкъаз здэщыIэ бажэ кIуапIэщи, тхьэIухуд зыдэс хьэблэр щауэ зекIуапIэщ.
Зэныкъуэкъу-зэдауэм къыщоув зы хабзэ: уи губзыгъи дели мэхъур зэхуэдабзэ.
Зыбгъэгубзыгъэу, къыщIумыгъалъэ, — гуп узыхэсым я бзэкIэ псалъэ.
И лъэщагъыр вым имыщIэ, цIыхум — фIагъыу зыхущыщIэр.
Куэдрэ къохъур былымаблэм и унагъуэр ихьу гъаблэм.
КъехуэхынIауэ гугъэм уафэм уегъэмэх и тхьэусыхафэм.
Лъагъуныгъэр псэм щыужьыхамэ, цIыхухэри къыпхуохъу щIэх дыдэу хамэ.
Мыхьэнэншэжь зызыгъэщIагъуэм къыфIощI ямыщIэу иIэ дагъуэр.
НэгъуэщIым гузэрыдзэ езыгъэщIым имыщIэ и цIыхугъэм зэрыхэщIыр.
Хьэту Пётр.
